James Frazer

Džeimsas Džordžas Freizeris (James George Frazer; 1854 m. sausio 1 d. – 1941 m. gegužės 7 d.) – Britanijos religijotyrininkas, antropologas. Laikomas vienu svarbiausių šiuolaikinės antropologijos ir lyginamosios religijotyros pradininkų.

 Biografija 
Gimė Škotijoje, chemiko šeimoje. Mokėsi Glazgo universitete ir Kembridžo Šv. Trejybės kolegijoje, baigė klasikinių kalbų studijas. Dėstė Glazgo, Liverpulio universitetuose, tačiau daugiausia – Kembridžo Šv. Trejybės kolegijoje. Pats į ekspedicijas nevyko, tyrė misionierių surinktą medžiagą.

Gavo sero titulą.

 Mokslinė veikla 

Džeimsas Freizeris laikomas evoliucionistu. Pagrindines savo idėjas išdėstė daugiatomiame veikale „Aukso šakelė“, kuriame lygino pasaulio tautų magijos, mitologijos, totemizmo, animizmo, tabu apraiškas, folklorą. Pasak Freizerio, žmonijos raidoje iš magijos kyla religija, o šią pakeičia mokslas, žmogaus veiksmus lemia noras valdyti aplinką. Gentinėje bendruomenėje to siekiama magija ir burtais. Maginiai veiksmai neduoda norimų rezultatų, todėl žmogus kreipiasi, kaip tiki, į jo gebėjimus pranokstančias galias. Taip formuojasi religija. Remdamasis šia teorija aiškino mitų, ritualų, simbolinių papročių suvokimą. Daug dėmesio skyrė „šventojo karaliaus“, mirštančio ir prisikeliančio dievo sampratoms.

Buvo šiuolaikinės religijos, ypač katalikybės kritikas. Pats prijautė neoplatonizmo ir hermetizmo idėjoms.Josephson-Storm, Jason (2017). „Chapter 6: The Revival of Magick: Aleister Crowley“. The Myth of Disenchantment: Magic, Modernity, and the Birth of the Human Sciences. University of Chicago Press. 

Vėlesni religijotyrininkai Freizerio evoliucionizmą aršiai kritikavo, daugelis jo idėjų buvo atmestos.Ellwood R. S., Alles G. D. The Encyclopedia of World Religions, Facts on File; Revised ed. edition (November 1, 2006).

 Bibliografija 
Svarbiausi veikalai:
 Aukso šakelė (The Golden Bough, 12 tomų, 1907–1915 m.)
 Totemizmas ir egzogamija (Totemism and Exogamy, 1910 m.)
 Tabu ir sielos pavojai (Taboo and the Perils of the Soul, 1911 m.)
 Tikėjimas nemirtingumu ir mirusiųjų garbinimas (The Belief in Immortality and the Worship of the Dead, 3 t., 1913–1924 m.)
 Folkloras Senajame Testamente (Folk-Lore in the Old Testament, 1918 m.)
 Žmogus, Dievas ir nemirtingumas (Man, God, and Immortality, 1927 m.)
 Mirties baimė primityviojoje religijoje (The Fear of the Dead in Primitive Religion, 1933–1936 m.)

Iš lotynų kalbos išvertė Ovidijaus Fasti.

 Šaltiniai 

Kategorija:Jungtinės Karalystės antropologai
Kategorija:Religijotyrininkai